정조 10년 · 목
魂宮都監啓言。招致各房郞廳。前後別工作官員。使之査實。則別工作書員所告內。去月十六日。小木匠池哥。使之捉來。則渠父言內。渠子方使役於總戎使家云。送人于總戎使家。則厥漢稱以木手。不爲待令。二房員役所告內。去月二十八日。御營廳泥匠二名。捉來於總戎使家赴役。總戎廳蓋匠二名。泥匠一名。又使推捉。蓋匠李應得卽爲來待。洪巨福稱以燈籠軍牌頭。泥匠申必才。稱以倉役。俱不待令云矣。敎以。本都監別無工役。初不奉承傳。而如是拔例査奏。二房郞廳洪元爕。別工作官尹應烈擧職。極爲可嘉。○禮葬都監啓言。査問於各房及別工作。則一房木手趙得福。隨行於總戎廳軍。方使役於李邦一家。十九日捉來赴役。査問於趙漢福。則去十七日。往李邦一家。與木手閔百祿鄭哥。同爲修粧於軍官廳行廊。十九日。自都監推捉大將。使之進去。卽爲來待於都監云。反覆究問。則以爲。雖聞家後舍役之說。而役處不得往見。往役其家。不過二日半故。木手之爲幾名。舍役之作撤與否。未能詳知云。至於他匠手之使用於李邦一家。而不赴都監者。多般詰問。終不直招。得福及閔百祿。請令秋曹。嚴刑究覈。○墓所都監啓言。本都監赴役各樣匠手等處査問。則總戎廳木手閔百祿。自四月念後。至五月十一日。使役於大將家。伊日夕。聞扈衛之令赴陣。御營廳木手金福尙。私木手鄭聖麟池應福等。同爲罷歸。十四日更往使役。 內需司木手全後昌。自三月初九日。至五月初十日。連爲使役於總戎使家。禁衛營木手李貴才。自五月初一日。至初六日赴役於總戎使家。訓局石手金道日高仁寬。御營廳石手金重哲等。五月初旬前。或一日二日赴役於總戎使家。石手金大輝。守禦廳石手崔興三。五月十四日會同時待令矣。其後稱以總戎使家使役。不爲赴役於墓所。敎曰。今番査事。非但爲木工石工。則以此數人。塞責査奏可乎。匠手之匿置不送。多歧捉去。專爲園亭內舍之役云。臺臣疏啓明白條陳。所謂木工。或可用於舍役。而至於斲木之山。鑿石之池。種種奇怪物形。已露於昨日摘奸時。是豈木工之獨能造作者。然則許多匠手。無一査奏。飭敎之下。都監擧行駴然。都相體重。雖不論責。諸堂推考。都監事。都廳無不主張。則身爲侍從之臣。縱不能露章彈劾。豈可從便彌縫。殆若容護者然乎。當該都廳竝罷職。此草記還給。都監匠手。自是營門工匠。竝令各營。査問次知將校處以聞。○因掌令李師㾾問啓。敎以。武將地處何如。而設有大於此之干犯。本情則決知出於無知沒覺。事旣現露。至命置對。到今欺諱。在渠毫無所益。適增罪案。則乃以許多處工役。竝以初無是事納供者。本罪之外。尤極無狀。朝家處分。當寬恕處。固可寬恕。當覈實處。豈或容護。今此問啓之命。蓋出於欲使無情者。無得盡其辭也。觀此臺臣所對。與李邦一供。節節相反。更令該府。今日開坐時。以此逐條添問目嚴問。密送秋曹之將校。亦令該曹査出。一體盤問。而金命郁旣命施威嚴問。其餘將校等。一竝嚴杖究問。傳敎罪人。何等重囚。而今聞政院査奏之微稟。初不囚禁。亦不具格云。國綱所在。獄官事萬萬駭然。典獄入直官員。先汰後拿問啓。以諸般說話之疏中未及條陳者。使之悉陳。而園亭事捉匠事不撤役事。多不詳對。豈其昨因夜深。未及點檢條對而然乎。更以此意。問于臺臣。因渠供之發明。命宣傳官摘奸形止。則所謂軍官廳在門外。未可謂家內之役。而此外家內役處。不一而足。況鑿石爲池。斲木造山。外此奇形怪狀之物。雜列於園庭前後。石色明是新琢云。到此渠雖欲發明得乎。且以使用匠手一事言之。該校之供。以四人使用爲言。而觀此各都監草記。則木工一名色之先査問者。其數已至此多。校供則專諱事實。尤極痛駭。今日更査諸堂。若不箇箇嚴杖取服。則此等法曹。將焉用哉。以此問啓。出給禁府刑曹。使之出意見嚴問。○政院啓言。問于掌令李師濂處。則以爲。李邦一之父子園宅。連直一洞。今年買一瓦家而兼竝之。明年奪幾閭舍而毀撤焉。所謂軍官廳。雖在其門之外。而爲其方來之地。建此奇麗之屋。材石曳運之際。鍾聲載路。樑棟抛立之時。呼聲動地。嚴督校隸。驅策匠手。甚至於閭里作舍之民。托以匠手。多縱捕卒。捉去使役。內外役處。極其夥然。園亭內舍之說。至出於匠手之招。則邦一之全然掩諱。已極放恣。匠手則或爲匿置。而使役之。或因他路而捉去焉。幾朔董役。尙未竣訖。則匠手之多數捉致。惟意使用。可推而知也。不撤工役一款。已悉於臣之疏啓中。而有耳目者。無不聞見。匠手輩咄咄相顧。面面竊語曰。今日何日。而吾輩忍爲此役乎。傳說大播。至入臣耳。若如渠供。初無是事。則匠石之責。胡然而至乎。許多役處。一不吐實。欺罔天聽。若是無憚。使其親禆。密招旗手。潛授其爰辭副本。誡勿相左。此則臣於昨日。送人金吾門外。偵探以來者云矣。敎以。所陳極爲精詳。李邦一到此。焉敢發明乎。臺臣則退去。此問啓。自本院謄送該府該曹。使之添問目。○訓鍊都監啓言。本局工匠次知知彀官曹景休處。嚴加査問。則以爲。石手金道日高仁寬。五月初三日。使役於李邦一家。定礎六塊。卽日還來。今六月初一日。出來墓所。至今赴役。翠屛匠金貴彬。率其子今月初七日往役。翠屛修粧後。十一日還來云。故曹景休嚴棍後。各樣匠手盡爲捉來。親自施威更査。則一如曹景休之所告矣。○守禦廳啓言。本廳各色軍兵次知敎鍊官等處。嚴加査問。則牢子次知敎鍊官崔龜瑞所告內。本色軍石手崔興三。赴役於李邦一家。而所役則祠宇四間半改建時。柱礎堦砌等石鍊正。三月初八日始役。十九日畢役。行廊九間改建時。柱礎階砌之役。三月二十六日始役。二十八日畢役。後亭一間柱礎石改立。三月晦間。一日赴役。軍官廳七間中大門一間改建時。柱礎鍊正。五月初九日始役。初十日畢役。六月初二日赴役墓所。則都監只擇可使者。其餘竝爲除減。而渠亦入於除減之中。故初四日又赴李邦一家。軍官廳階砌之役。初十日至應役云。○總戎廳啓言。本廳各色匠手次知將校等處査問。則以爲。塘報手木手閔百祿。四月二十日。赴役於李邦一家。先役巡牢番房。次役祠堂廳軒及李潤彬內舍退五間。行廊八間。中大門一間。內中門一間。而至五月十一日。扈衛時赴陣。扈衛罷後。十四日更爲赴役於軍官廳矣。二十七日。因墓所都監指揮往役。塘報手泥匠辛必才。五月初八日赴役於李潤彬內舍。十一日扈衛時赴陣。扈衛罷後。十六日更爲赴役於行廊諸處。而二十九日。因魂宮都監指揮往役矣。六月初八日。更爲來役。初九日畢役。燈籠手蓋匠洪巨福李興得。五月初八日赴役於李潤彬內舍加退五間蓋瓦。十七日後墻垣十二間蓋瓦。十九日行廊八間蓋瓦。二十五日內中門一間蓋瓦。二十六日軍官廳前墻垣二間。中大門一間。東墻垣一間蓋瓦。二十八日北墻垣三間蓋瓦。二十九日因魂宮都監指揮往役。巡令手木手趙漢福。五月十七日赴役於李潤彬家。高柱大門一間政造。十九日。因禮葬都監指揮往役云。○御營廳啓言。本廳各色匠手次知將校等處査問。則以爲。塘報手木手金福尙。五月初二日李邦一家軍官廳赴役。十一日扈衛時參陣。十二日因魂宮都監知委往役。木手林聖起。三月二十一日李邦一家中門堦砌石赴役五日。五月十三日。因戶曹知委。往役於別例房。蓋匠朴成江。本牙兵蓋匠金完得。四月李邦一家行廊蓋瓦。三日赴役。泥匠申辛亥金貴澄。四月初六日。赴役於李邦一家。五月十一日停役。十五日更爲設役。二十五日畢役。六月初一日。因魂宮都監知委赴役。塘報手石手金重哲。三月二十日。李邦一家面墻長臺石。四日赴役。待年軍蓋匠鄭德起。五月十九日李邦一家行廊蓋瓦。一日赴役。千總標下軍洪弼得。四月李邦一家大門蓋瓦。一日赴役云。○禁衛營啓言。本營匠手去處各該次知將校處査問。則李邦一家舍及軍官廳修改時。塘報手蓋匠李根成。四月二十日赴役。當日畢役。木手李貴才。五月初一日始役。初七日還。來騎士李貴得。亦以木手。自三月初八日。至四月十四日使役。敎以。特敎査問之下。數行塞責。豈有別般內不足之端而然否。卿之擧措。萬萬駭然。此等處若是不動念。卿亦漸次手滑。安知不爲李邦一乎。防患之道。戒在忽細。卿罪令該府發緘捧招。須卽擧實對供。如卿等輩。置之將兵之任。欲使緩急有恃。而事事憒憒。而尙何望有裹革之志乎。至於騎士之送付役處。與工匠有異。又何委折。他各營無不詳細査奏。卿獨如是慢忽。擧措節節駭然。此草記還給。爲先冒罪。更爲査出草記可也。○敎曰。禁衛大將徐有大發緘有命。在外憲臺及未肅拜都憲許遞。前望單子入之。待下批。與行公臺諫牌招承受。○禁府啓言。李邦一更招以爲。蒼黃赴闕之時。旣無分付停役之事。扈衛出令之後。始有知委來待之擧云。則赴闕在於午前。扈衛在於晡後。自午至晡。工役之自如。可推而知。至於園亭之改建。雖爲發明。若乃諸般之役處。無以掩諱。木石之搬運。工匠之廣招。自春徂夏。勢所必至。終不直陳。誠極痛駭。請上裁。敎以。今供。伊日自午至晡。未嘗停役。昨供中廿五前停役之說。非欺罔而何。外此臺臣問啓。臚列無餘地。各都監草記。事實已綻露。大抵渠之所爲。太愚蠢太迷劣。易露已發之事。初每極口發明。及其更推。必皆無辭對辨。渠之人事。猶不料其如是沒知覺。於渠顧何足更事盤問。然其地處則將臣。資歷則二品。在朝家懲勵之政。烏可不一問再問。期於輸款乎。舍役之不撤。固萬萬可駭。而假山石池。尤非時急之事。又何爲而汨汨董督乎。所捉去之匠石。非盜卽平民。發校跟捕。抑何意思。潛囑在囚諸校之狀。臺臣亦已執贜。與所下問啓。更爲出意見反覆嚴問。期於取服。以草供捧入。又啓言。李邦一更招以爲。蒼黃赴闕。未卽使之停役。以至晡後始停。十四日歸家。則其間匠手。不掇土役。此亦矣身不能使之停役之致。石池則數朔前。果刻以詠樂沼后溪洞天等字。跟捕匠手。臺臣旣以目擊爲言。必是校卒輩作弊之致。密囑諸校。矣身雖無是事。幕屬有此傳示之擧。有子四人。接屋連墻。雖無園林。連亘一洞之說。不可謂爽實。藏匿匠手事。莫重國役。豈有藏匿不送之臣子。必是該校與匠手輩符同。假托矣身。作此罔測之擧云。發問諸條。幾皆輸款。而密囑諸校藏匿匠手之事。或稱不知。或稱假托。情狀可惡。請上裁。敎曰。伊時不撤役一款。渠旣遲晚。則獨於匠手。以盜賊樣送卒捉來事。密遣偏禆潛囑曹囚事。終不直告。一向吞吐。今番對理之後。始知渠沒覺無識之至於此極。而諸罪中重罪輸款。獨於稍輕數事。如是漫漶。重犯欺瞞之科。卿等何不以理開諭。以法嚴覈。徒煩此時之酬應乎。卿等推考。更爲反覆嚴問。捧草供以聞。又啓言。李邦一更招以爲。矣家工役時。適帶捕將之任。使校卒捉來匠人。捕廳之法。雖非盜賊。若有捉來之令。則例爲結縛。致有此擧。迷劣所致。使依幕待令之幕屬。傳示供草於在囚諸校。至發於渠輩之招。何敢發明。潛匿匠手。不赴扈衛事。矣身初不能分付停役。故各營匠手之赴役於矣家者。亦不能卽時放送信地。闕伍之數。若是夥然。罪合萬死云。始吞終吐之罪。尤極駭痛。請上裁。敎曰。許多罪狀。幾皆輸款。每於初招時。極口發明之不遺力。亦因沒知無覺之致。究厥所爲。不可以人事責之。待該曹査事結末。當有處分。姑爲仍囚。又敎曰。李邦一供。幾皆直招。幺麼校隸。焉敢抵賴。日已過申。草供尙不捧入。該堂推考。自政院各別催促。○刑曹啓言。總戎廳校卒等更招。金命郁以爲。使校卒傳送金吾供草事。昨曉納招本曹之後。至午間。本營騎手李五觀。持主將原情來示曰。敎鍊官趙明煥得送云。故見而還給。俄而明煥又爲持來。言其措辭。故果爲聞知。看役及工匠事。軍官廳所連接一家舍。曾已買置。使之看役修政。而聞本家下人言。則乃宋家兩班家也。與軍官廳合爲一家。更爲重建。至十一日午後停役。十四日環衛撤罷後。進見役處。則泥匠等畢築墻垣。自十五日。土木諸工。更爲仍設。公制後歇役。各項工匠。果爲二十六名。而木手則折給工錢。故渠自率來。以助其役。及夫都監始役後。木手金福尙。卽赴都監。閔百祿趙得成。以本營木手。因爲使役。其子潤彬家。先買閭舍。政構瓦家事。主將除拜本職後。未聞閭家買置之說。至於園亭事。家內役處蓮池石函假山刻石等事。將校之出入。不過廳事前。果不見此等之物。未知本職除拜前。或有所役處乎。捕校尹再莘。曾有看役之事云。尹再莘以爲。三月初。主將曰。祠堂今欲重建。汝須看役云。故毀其舊祠。改建三間。又買小家閭舍。改作行廊及庫舍。其他園亭蓮池石函假山懸板刻石等事。舍廊後。有一間亭子。四壁懸板。亦有扁額。環以翠屛。前有大石函。而前後面。俱有刻字。石函之傍。又有石假山。小舍廊之前。有木假山。亭子柱礎。以大石新斲改之。今番役事。實爲不知云。李泰萬金益麗等以爲。蓮池中石面寫字。雖不得詳見。而開窓時。自廳前望見。則石函前面。以后溪洞天四字書刻云。趙明煥以爲。昨日午前適往主將依幕。與同僚李湜。問主將納供與否。則李湜言。俄已納供。而看役將校輩之納供於秋曹者。未知何如云矣。晩後下來之路。路逢旗手李五觀。持小紙下來故取見。則果是主帥原情草。故來見命郁。以其供辭傳說命郁。命郁以爲。吾則已爲納供於曉頭。辭緣別無相左。如是酬酢而已云。李湜以爲。以入直將校。隨往於主將依幕矣。同僚趙明煥來言。主帥俄已納招。而未知秋曹同僚之納供如何。若送原情草示之。則可無相左之慮云。故本草一本。使旗手李五觀。傳給趙明煥。相議於金命郁。果爲的實云。敎以。主將自主將。國法自國法。趙明煥李湜等之作此暗通之擧。萬萬痛駭。渠輩設有爲主將之心。恐其曹供之差謬。擧廳相議後往囑。猶可說也。今此旗手一名。持小片紙。急走傳致。則此非李邦一之所爲乎。嚴問之下。猶復吞吐之狀。極爲無嚴。更爲施威。捧直招以聞。又以金命郁等更招啓。敎以。所供雖是輸款。猶不無吞吐處。十一日不撤役。十四日以前亦不撤役。則連日董役。可謂諱不得。命郁再莘等處。更爲施威嚴問。若不直招。限十度加刑取䏜。其餘守廳將校等。一體嚴杖究問。未及捉囚之該廳首校及十一日以後入番及守廳執事等。亦爲捉來。嚴杖究問。至於再莘及捕卒等。俄見臺臣所陳。匠手捉來時。每以盜賊樣送卒執捉云爾。則再莘以捕校。豈有不知之理。與伊時出送捕卒等。捉來究問。如不直招。再莘加刑十度。箇箇嚴訊。期於取服。又啓言。金命郁等更招以爲。自十一日以後至十四日。初不停役。果爲的實云。尹再莘以爲。匠手捉來之際。捕卒輩稱以買贜人捉來匠手之說。果爲聞知。而至於以盜賊捉來。未得聞云。守廳將校李泰萬。首將校具壽漢。十一日以後。入番執事邊鎭國等俱以爲。十一日以後。十四日以前。築墻造堗役事不撤。果爲的實云。匠手捉來捕卒金泰山朴唜石等以爲。諸般匠手招來赴役之際。雖有恐喝徵索之事。而至於盜賊樣操縱。實爲曖昧云。敎以。金命郁別無更問之端。姑爲停刑。以待處分。其餘諸校。亦無更問之端。待結末處分次。曹內保放。尹再莘及捕卒二名。則幺麼校卒。焉敢若是抵賴。其主將之供。亦皆自服。則渠等之至今欺隱。尤極無狀。再莘施威。捕卒二名爲先嚴刑。限十度。捧草供以入。侵虐平民。勒加賊名。在所痛禁之事。而至於本事。關係尤有非細。豈可尋常處之。更爲各別嚴問。期於輸款。趙明煥李湜。則渠之主將之供以爲。迷劣所致。使依幕待令幕屬。傳示供草於在囚諸校。箇箇直招。則渠等雖欲抵死掩諱。其可得乎。渠等固有漏通獄情之罪。而以其指使之本事。從實納招。則渠等不過爲隨從而已。直招與不直招之間。利害較然。更加嚴問。期於輸款。又復抵賴。施威究問。又啓言。尹再莘更招以爲。凡匠手輩。如有招致之事。則每日稱頉。故捕卒或以買贜。或以主將分付。威喝徵索之弊。比比有之。而至於勒加賊名之說。果不聞之云。金泰山朴唜石等以爲。匠手輩不欲赴役。故乃以告于大將捉去之意威喝。而廳規若以分付捉來。則例爲結縛。故匠手輩恐其被縛。或有饋酒頉免者。故不無故放之事。至加賊名。實爲曖昧云。趙明煥李湜等以爲。主將待罪金吾門外時。幕屬皆爲待令矣。主將構出原情草。而其時自本曹推捉金命郁等。故主將慮其供辭之相左。言及命郁以送之之狀。果爲參聞矣。及夫主將就理之後。以闕下待令進去時。使李湜。原情草。送示金命郁之意。言托李湜。依其言覓得一本。使旗手李五觀。傳示命郁。主將就囚後。相通無路。雖欲傳給供草。其勢末由云。敎以。金命郁。則如渠迷劣賤氓。豈必責之以人事道理。而渠亦人耳。忍於伊時。甘心董役乎。事旣發覺之後。論以法理。不可白放。嚴刑一次。本營軍兵限已身充定。尹再莘則渠之董役。雖在伊日以前云。而以渠所親熟於李邦一。曾無一言挽止。乃反助其惡張其勢。甚至有縛來平民。作拏都監之擧。可謂兩罪俱發。嚴刑一次定配。趙明煥李湜等。則所犯雖由邦一之指使。特敎推問。獄體何等嚴秘。則乃敢密通潛囑。俾勿從實直告者。固萬萬痛駭。況將令自將令。國法自國法。此而尋常處之。後弊誠有不可勝言者。明煥則旣使李湜。謄送供草於曹獄。渠又往見命郁。恣意稱念。比湜自有首從之別。而邦一自獄中傳草一款。邦一口招。猶且直告。而渠輩兩人。終不承款。卽此一節。湜亦不可歇勘。李湜則嚴杖放送。趙明煥則嚴刑一次定配。捕卒之虐害平民。自是痼弊。而況今此事現發之後。其在爲民除害之道。不可置之輦轂之下。泰山唜石等。嚴刑一次爲奴。該廳將校中李泰萬等二人。當初欺隱之罪。不可全然白放。令兼總使。嚴治後草記。其餘各人等。竝分揀放送。○敎曰。稔知曹吏之幹事。前此已施賞典。以此啓目觀之。許多供招修整。如是有條理。該掌吏。令該曹木一疋題給。○敎曰。不但伊日不撤役。伊日以後至十四以前。因爲董役之狀。該校旣已直陳。到此焉敢發明。卿等將此供。更爲嚴問。捧遲晩以入。